A BIZOTTSÁG HATÁROZATA
(2004. június 25.)
a 79/542/EGK tanácsi határozat II. mellékletének a tagállamok által friss hús behozatalára feljogosított harmadik országok jegyzékének tekintetében történő módosításáról
(az értesítés a B(2004) 1954. számú dokumentummal történt)
(EGT vonatkozású szöveg)
(2004/542/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafélék, sertések és a friss hús harmadik országokból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre (1) és különösen annak 14. cikke (3) bekezdésének c) és d) pontjára és 15. cikkére,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (2) és különösen annak 8. cikke (1) és (4) bekezdésére,
mivel:
(1)
Az 1979. december 21-i 79/542/EGK tanácsi határozat (3), amely egyes élő állatok és friss húsuk a Közösségbe történő behozatalára vonatkozóan harmadik országokról vagy azok részeiről jegyzéket állít össze, valamint meghatározza a közegészségügyi és állat-egészségügyi, illetve az állat-egészségügyi bizonyítvány kiállításához szükséges feltételeket, az állatok és a friss hús, ezen belül a darált hús harmadik országokból történő behozatalának közösségi egészségügyi feltételeiről szóló 2004/212/EK bizottsági határozat (4) által nemrégiben módosításra került. E módosítás értelmében 2004. május 1-jén egészségügyi bizonyítványok új mintái lépnek hatályba.
(2)
A friss hús dél-amerikai országokból történő behozatalára vonatkozó állat-egészségügyi feltételekről és állatorvosi bizonyítványról szóló, 1993. június 10-i 93/402/EGK bizottsági határozat (5) Argentínára, Brazíliára, Chilére, Kolumbiára, Paraguayra és Uruguayra továbbra is alkalmazandó, és az Argentínából származó friss hús behozatala tekintetében a 93/402/EGK határozatot módosító 2003/758/EK bizottsági határozat (6) által nemrégiben módosításra került, ami módosította Argentína regionalizálását; e határozat a 2004/212/EK határozat értelmében 2004. május 1-jén hatályát veszti.
(3)
Az egyes afrikai országokból behozott friss húsra vonatkozó állat-egészségügyi feltételekről és a szükséges állatorvosi bizonyítványokról szóló, 1999. április 12-i 1999/283/EK bizottsági határozat (7) a Botswanából és Szváziföldről származó friss hús behozatala tekintetében a 2003/571/EK bizottsági határozat (8) által nemrégiben módosításra került, ami módosította Szváziföld regionalizálását; e határozat a 2004/212/EGK határozat értelmében 2004. május 1-jén hatályát veszti.
(4)
A 2000. szeptember 7-i 2000/585/EK bizottsági határozat (9), amely a tagállamok által nyúlhús, illetve egyes vadhús és tenyésztettvad-hús behozatalára feljogosított harmadik országokról jegyzéket állít össze, és ilyen behozatalokra megállapítja a közegészségügyi és állat-egészségügyi, valamint az állat-egészségügyi bizonyítvány kiállításához szükséges feltételeket, a 2004/245/EK bizottsági határozat (10) által nemrégiben módosításra került, ami feljogosította Izlandot a hasított körmű állatok - kivéve a sertést - vadhúsának és tenyésztettvad-húsának kivitelére.
(5)
Ezért a 79/542/EGK tanácsi határozat tartalmát módosítani kell annak érdekében, hogy a 2003/758/EGK határozatban leírtak szerint Argentínára, a 2003/571/EK határozatban leírtak szerint Szváziföldre és a 2004/245/EK határozatban leírtak szerint Izlandra vonatkozóan a regionalizálást és a bizonyítvány kiállításának feltételeit figyelembe vegye.
(6)
A 79/542/EGK határozat II. mellékletének 1. részében felsorolt néhány harmadik országra vonatkozó ISO-kódot módosítani kell.
(7)
Le kell szögezni, hogy a 79/542/EGK határozatban megállapított bizonyítványminták használata a bizonyítvány kiállításának a harmadik országokkal kötött közösségi megállapodásokon alapuló különleges követelményeinek sérelme nélkül történik.
(8)
A 79/542/EGK határozat II. mellékletének 1. részét ennek megfelelően módosítani kell.
(9)
Az e határozatban előírt intézkedések összhangban állnak az Élelmiszerlánc és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 79/542/EK határozat II. mellékletének 1. része helyébe az e határozat mellékletében szereplő szöveg lép.
2. cikk
Ezt a határozatot 2004. május 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2004. június 25-én.